text: Енергетика :: Пореден протест блокира центъра на София утре :: Monitor.bg
  13:59 12 Октомври 2021
  КНСБ и КТ "Подкрепа" организират Национален протестен митинг – шествие под надслов "В защита на енергийната независимост на България. Нищо не се решава за нас без нашия глас!". Протестът ще се проведе утре, 13 октомври, пред Министерския съвет. Очаква се в него да се включат 3000 души от комплекса "Марица Изток".
  Участниците ще се съберат на пл. "Свети Александър Невски". В 12.00 ч. от там ще започне шествие по следния маршрут:
  пл. "Свети Александър Невски" - ул. "Оборище" - ул. "Георги С. Раковски" - бул. ""Цар Освободител" - бул. "Княз Александър Дондуков" до официалния вход на Министерски съвет.
  Протестният митинг пред Министерския съвет ще се проведе от 12.30 ч. Центърът на София ще бъде блокиран за движение на превозни средства.
  По време на митинга пред Министерски съвет протестиращите ще приемат протестна декларация на синдикалните организации на КНСБ и КТ "Подкрепа", която ще бъде внесена от преговорна група на среща с премиера Стефан Янев.
  Заедно с декларацията ще бъдат внесени и подписите на 105 000 души за защита на въглищния комплекс "Марица - изток".
  На пети пореден протест пък излязоха пътностроителните фирми у нас днес. Искането им - държавата да им изплати близо 900 млн. лв. за вече свършена работа.
  Заради високите цени на тока от бизнеса също ще излязат на протест, но това ще се случи на 19-и октомври, съобщи за Нова телевизия председателят на Асоциацията на индустриалния капитал в България Васил Велев. Той заяви, че настояват за незабавна реакция на правителството и Министерството на енергетиката.